ΓΡΑΠΤΗ ΕΡΩΤΗΣΗ E-0629/96 υποβολή: Μιχαήλ Παπαγιαννάκης (GUE/NGL) προς την Επιτροπή (13 Μαρτίου 1996)

Θέμα: Εναρμόνιση ποινών

Στις αρχές Μαΐου 1995, ο κ. Μόντι, επίτροπος για την εσωτερική αγορά, είχε δηλώσει ότι η έλλειψη εναρμονίσεως των ποινών που επιβάλλονται από τα κράτη μέλη στις περιπτώσεις παραβιάσεων της κοινοτικής νομοθεσίας, είναι ένα μεγάλο πρόβλημα με σοβαρές επιπτώσεις στην ομαλή λειτουργία της εσωτερικής αγοράς.

Λαμβάνοντας υπόψη ότι η Επιτροπή είχε δεσμευτεί αφενός σε κάθε μελλοντική οδηγία που θα υποβάλει για έγκριση στο Συμβούλιο Υπουργών να προβλέπει συγκεκριμένες διατάξεις για εναρμονισμένες ποινές σε περιπτώσεις παραβάσεων, αφετέρου να προτείνει στα κράτη μέλη να μελετήσουν τα κενά ή τις διαφορές που έχουν μεταξύ τους οι εθνικές νομοθεσίες στην αντιμετώπιση της παραβιάσεως του ίδιου κοινοτικού κανόνα και από κοινού να προτείνουν συγκεκριμένες λύσεις, ερωτάται η Επιτροπή κατά πόσον έχει προχωρήσει η μελέτη των κενών και διαφορών που έχουν μεταξύ τους οι εθνικές νομοθεσίες και πότε αυτή αναμένεται να φθάσει σε πέρας, και αν υπάρχουν συγκεκριμένα μέτρα που έχουν ληφθεί μέχρι τώρα για να αποφευχθούν δυσλειτουργίες σ' έναν τομέα τόσο ευαίσθητο όπως είναι η εσωτερική αγορά;

Απάντηση του κ. Monti εξ ονόματος της Επιτροπής (6 Μαΐου 1996)

Πρέπει καταρχάς να υπογραμμιστεί ότι, αντίθετα από ότι αφήνει να εννοηθεί η διατύπωση της ερώτησης που υπέβαλε το Αξιότιμο Μέλος του Κοινοβουλίου, η Επιτροπή δεν θεωρεί ότι η έλλειψη εναρμονισμένων κυρώσεων αποτελεί, αυτή καθ' εαυτή, «μεγάλο πρόβλημα, με σοβαρές επιπτώσεις στην ομαλή λειτουργία της εσωτερικής αγοράς».

Πράγματι, στην ανακοίνωσή της της 3ης Μαΐου 1995 ((COM(95)162 τελικό. )), η Επιτροπή υπενθύμισε ότι, στην κοινοτική νομοθεσία, η παραπομπή στα εθνικά καθεστώτα επιβολής κυρώσεων αποτελεί την αρχή, ενώ ο καθορισμός κοινών κυρώσεων εξακολουθεί να αποτελεί την εξαίρεση. Διότι, όπως διευκρυνίζεται στην εν λόγω ανακοίνωση, «εκ προοιμίου δεν υπάρχει κανένας λόγος για να θεωρηθεί ότι όταν ένα κράτος μέλος ορίζει τις κυρώσεις που συνδέονται με τους εφαρμοστέους κανόνες - ανεξάρτητα αν πρόκειται για κανόνες κοινοτικής ή εθνικής προέλευσης - αυτές οι κυρώσεις δεν είναι αποτελεσματικές, ανάλογες και αποτρεπτικές. Είναι, πράγματι, προς το συμφέρον του κράτους δικαίου να εξασφαλίζει την αποτελεσματική εφαρμογή των κανόνων που ισχύουν στο έδαφός του, από άποψη εμπιστοσύνης τόσο των ιδίων του των υπηκόων όσο και των άλλων κρατών μελών της Ένωσης. Ενόψει, όμως, των ενίοτε σημαντικών διαφορών που επισημαίνει η Επιτροπή στο πλαίσιο της εξέτασης της μεταφοράς στο εσωτερικό δίκαιο και της εφαρμογής των κοινών κανόνων, έχει σημασία να εξασφαλιστεί ορισμένο επίπεδο διαφάνειας των εθνικών συστημάτων κυρώσεων».

Συνεπώς, η Επιτροπή δεν επιθυμεί τη γενική και αυτόματη εναρμόνιση των εφαρμοζόμενων κυρώσεων σε περίπτωση παραβίασης των κανόνων της εσωτερικής αγοράς 7 μεριμνά όμως ώστε οι εφαρμοζόμενες κυρώσεις να περιλαμβάνονται μεταξύ των μέτρων των οποίων η κοινοποίηση απαιτείται ρητώς βάσει των κοινοτικών διατάξεων, καλεί τα κράτη μέλη να κοινοποιούν, στο πλαίσιο του ελέγχου της μεταφοράς και της εφαρμογής του κοινοτικού δικαίου, κάθε χρήσιμο πληροφοριακό στοιχείο για τα εφαρμοζόμενα στο έδαφός τους καθεστώτα κυρώσεων, και, ενδεχομένως, αναλαμβάνει την εκπόνηση μελετών στους τομείς όπου απαιτούνται συμπληρωματικές προσπάθειες.

Γενικά, η Επιτροπή μελετά τη λήψη μέτρων ή την υποβολή καταλλήλων προτάσεων για την αντιμετώπιση της κατάστασης μόνο εφόσον εμφανιστούν τομεακά προβλήματα στο πλαίσιο του συνεχούς ελέγχου που διενεργεί όσον αφορά την μεταφορά και την εφαρμογή των κανόνων της εσωτερικής αγοράς.

Σήμερα, δύο τομείς - οι οποίοι αναφέρονται στην ανακοίνωση της 3ης Μαΐου 1995 - αποτελούν το αντικείμενο ειδικών εργασιών, ιδιαίτερα σημαντικών στον τομέα των κυρώσεων: το τελωνειακό δίκαιο και οι δημόσιες συμβάσεις.

Στον τελωνειακό τομέα, η επιτροπή τελωνειακής πολιτικής - ομάδα εμπειρογνωμόνων υψηλού επιπέδου των κρατών μελών και της Επιτροπής - συνεδρίασε επανειλημμένως το 1994 και 1995 για να εξετάσει, με σκοπό τη σύγκριση, τις κυρώσεις που εφαρμόζουν τα κράτη μέλη σε περίπτωση παραβίασης του κοινοτικού δικαίου στον τελωνειακό τομέα. Τα πρώτα αποτελέσματα αυτών των εργασιών οδήγησαν την Επιτροπή και τα κράτη μέλη στη μελέτη των δυνατοτήτων προσέγγισης των επίμαχων εθνικών διατάξεων. Λαμβανομένου υπόψη ότι οι εν λόγω εργασίες πρέπει να αναπτυχθούν κατά τρόπο μεθοδικό και εμπεριστατωμένο, η Επιτροπή αναμένει ότι θα καταλήξει στα πρώτα χρήσιμα συμπεράσματα προς τα τέλη του τρέχοντος έτους ή στις αρχές του 1997.

Στον τομέα των δημοσίων συμβάσεων η Επιτροπή ξεκίνησε, τον Ιούνιου του 1995, την εκπόνηση συγκριτικής μελέτης των μέσων προσφυγής που ισχύουν στα κράτη μέλη, προκειμένου να ελέγξει τις επιπτώσεις των υφιστάμενων μέσων προσφυγής, την αποτελεσματικότητά τους και την ισοδυναμία τους από το ένα κράτος μέλος στο άλλο. Τα αποτελέσματα της εν λόγω μελέτης αναμένεται να επιτρέψουν στην Επιτροπή και στα κράτη μέλη να προσδιορίσουν καλύτερη τη φύση και τις λεπτομέρειες των βελτιώσεων που πρέπει να επέλθουν στον τομέα αυτό, λαμβανομένων ιδίως υπόψη των υφιστάμενων κοινών διατάξεων σχετικά με την εφαρμογή των διαδικασιών προσφυγής σε θέματα σύναψης δημοσίων συμβάσεων. Εξάλλου, η Επιτροπή προετοιμάζει την περίοδο αυτή ένα Πράσινο Βιβλίο, μέσω του οποίου θα επιδιώξει να συγκεντρώσει τις παρατηρήσεις όλων των μερών τα οποία αφορά η ορθή εφαρμογή των οδηγιών για τις δημόσιες συμβάσεις, συμπεριλαμβανομένων των παρατηρήσεων για τα ζητήματα κυρώσεων. Το εν λόγω Πράσινο Βιβλίο ενδέχεται να εκδοθεί από την Επιτροπή μέχρι τα τέλη του τρέχοντος έτους.